《反招隐诗》
魏晋·王康琚

小隐隐陵薮，大隐隐朝市。
伯夷窜首阳，老聃伏柱史。
昔在太平时，亦有巢居子。
今虽盛明世，能无中林士。
放神青云外，绝迹穷山里。
鹍鸡先晨鸣，哀风迎夜起。
凝霜凋朱颜，寒泉伤玉趾。
周才信众人，偏智任诸己。
推分得天和，矫性失至理。
归来安所期，与物齐终始。

作者简介：王康琚，男，汉族，西晋诗人，代表作品有《反招隐诗》。